PREDKLADACIA SPRÁVA

Podnet na vypracovanie návrhu zákona:

	Bod E.1. uznesenia vlády Slovenskej republiky č. 444 z 5. júna 2003 k návrhu východísk štátneho rozpočtu na rok 2004.

Účel sledovaný predloženým návrhom zákona a odôvodnenie jeho potreby:

	Znížiť nárokovosť mzdových výdavkov na štátny rozpočet v roku 2004.

Obsah návrhu zákona:

	Vláda svojím uznesením č. 444 z 5. júna 2003 odporučila generálnemu prokurátorovi predložiť v termíne do 30. júna 2003 na rokovanie vlády návrh novely zákona č. 154/2001 Z.z. o prokurátoroch a právnych čakateľoch prokuratúry s cieľom neuplatniť v roku 2004 ďalší plat za mesiac november.

	Nárok prokurátorov na ďalší plat za mesiac november ustanovil § 15 zákona NR SR č. 66/1994 Z.z. o platových pomeroch prokurátorov a právnych čakateľov prokuratúry Slovenskej republiky. Táto právna úprava bola nahradená ustanovením § 106 zákona č. 154/2001 Z.z. o prokurátoroch a právnych čakateľoch prokuratúry, na základe ktorej s účinnosťou od 1. januára 2003 mali patriť prokurátorom dva ďalšie platy, a to za mesiac máj a za mesiac november s tým, že prokurátori stratia právo na priznanie odmeny za splnenie mimoriadnej úlohy alebo osobitne významnej úlohy. Na základe zákona č. 669/2002 Z.z. o platových pomeroch prokurátorov v roku 2003 a o zmene zákona č. 154/2001 Z.z. o prokurátoroch a právnych čakateľov prokuratúry sa posunula účinnosť § 106 zákona č. 154/2001 Z.z. na 1. január 2004 s tým, že v roku 2003 prokurátorom patrí iba jeden ďalší plat, a to za mesiac november a že v roku 2003 je možné prokurátorom priznať odmenu za splnenie mimoriadnej úlohy alebo osobitne významnej úlohy.

	Z uvedeného je zrejmé, že ustanovenie § 106 zákona č. 154/2001 Z.z. o prokurátoroch a právnych čakateľoch prokuratúry, ktoré priznáva prokurátorom nárok na dva ďalšie platy, malo nadobudnúť účinnosť 1. januára 2004. Ak sa znovu posunie jeho účinnosť o jeden rok, teda na 1. január 2005 a v zmysle uznesenia vlády sa prokurátorom neprizná ďalší plat za mesiac november, podľa platnej právnej úpravy im zostane nárok iba na jeden ďalší plat, a to za mesiac máj. Jednou z podmienok na priznanie ďalšieho platu za mesiac máj je vykonávanie funkcie prokurátora v rozsahu aspoň 75 služobných dní, čo je správne, ak ďalší plat je priznávaný polročne. V čase, keď prokurátori mali v kalendárnom roku nárok iba na jeden ďalší plat, a to za mesiac november, jednou z podmienok na jeho priznanie bolo vykonávanie funkcie prokurátora v rozsahu aspoň 180 služobných dní. Táto podmienka je objektívnejšia, ak ide o priznanie len jedného ďalšieho platu v kalendárnom roku. Z uvedeného dôvodu bol tento zákon zaslaný na pripomienkové konanie v dvoch alternatívach. V I. alternatíve sa navrhovalo, aby prokurátori stratili nárok na ďalší plat za mesiac máj a nie za mesiac november. Znenie II. alternatívy rešpektovalo uznesenie vlády a nepriznávalo prokurátorom plat za mesiac november. Z legislatívno-technického hľadiska bolo potrebné posunúť účinnosť § 106 o jeden rok a nárok na ďalší plat už či za mesiac november alebo máj vyjadriť v osobitnom prechodnom ustanovení. Väčšina pripomienkujúcich subjektov i Legislatívna rada vlády Slovenskej republiky podporili prijatie I. alternatívy. Preto sa návrh zákona predkladá na rokovanie vlády bez alternatív.

	Napriek uvedenému, Generálna prokuratúra Slovenskej republiky nesúhlasí s navrhovanou právnou úpravou, ktorá je v rozpore s ústavným princípom právnej istoty. Toto stanovisko generálnej prokuratúry podporujú aj ostatné prokuratúry, Rada prokurátorov Slovenskej republiky, Najvyšší súd Slovenskej republiky, Ministerstvo spravodlivosti Slovenskej republiky a Slovenský odborový zväz verejnej správy.

	Ďalšie znižovanie statusového postavenia prokurátorov je pre generálnu prokuratúru neprijateľné a odporuje medzinárodným dokumentom, napríklad bodu 5d. Odporúčania Rady Európy členským štátom Rec(2000)19 o postavení prokuratúry v systéme trestného súdnictva prijatého Výborom ministrov Rady Európy 6. októbra 2000, podľa ktorého "štáty sa majú postarať o to, aby zákon zaručil prokurátorom na výkon ich funkcie primerané podmienky, najmä postavenie, odmeňovanie a dôchodok v súlade s dôležitosťou vykonávaných funkcií, ako aj primeraný vek odchodu do dôchodku". Z dôvodovej správy k tomuto odporúčaniu vyplýva, že "pokiaľ ide o štatút, odmeňovanie a dôchodok, mali by byť stanovené s ohľadom na potrebu zabezpečiť istú rovnováhu medzi sudcami a prokurátormi, ktorí napriek rozličnej povahe svojich úloh, spoločne tvoria systém trestného súdnictva. Okrem toho, materiálne podmienky pri výkone funkcií musia odrážať vážnosť a dôstojnosť postavenia, ako aj rešpekt, ktorý sa k nemu viaže. Nakoniec, zlepšenie podmienok prokurátorov niektorých členských štátov by malo mať takú povahu, ktorou by sa dalo zabrániť odchodu prokurátorov do súkromnej sféry, čo pozorujeme v strednej a východnej Európe.".

Očakávaný dosah novej právnej úpravy na štátny rozpočet a na rozpočty vyšších územných celkov:

	Predkladaný návrh zákona bude predstavovať v roku 2004 úsporu finančných prostriedkov zo štátneho rozpočtu oproti platnej právnej úprave o sumu 28 727 000 Sk. Túto skutočnosť vzalo na vedomie Ministerstvo financií Slovenskej republiky listom sp.zn.: 2536/2003-KM zo 7. júla 2003.

	Navrhovaná právna úprava nezakladá zvýšenie nárokov na finančné prostriedky z rozpočtov vyšších územných celkov ani zvýšené nároky na pracovné sily a organizačné zabezpečenie.

Informácia o prerokovaní návrhu zákona v Rade hospodárskej a sociálnej dohody Slovenskej republiky a v poradných orgánoch vlády:

	Návrh zákona bol zaslaný Rade hospodárskej a sociálnej dohody Slovenskej republiky; rada ho prerokovala 14. júla 2003.

	Legislatívna rada vlády Slovenskej republiky prerokovala tento návrh zákona 22. júla 2003; jej pripomienky sú v návrhu zákona zapracované.

Dôvod nesprístupnenia návrhu zákona:

	Nie je dôvod na nesprístupnenie návrhu zákona.

Informácia o pripomienkovom konaní:

	Návrh zákona bol zaslaný 19. júna 2003 na pripomienkové konanie podpredsedom vlády Slovenskej republiky, ústredným orgánom štátnej správy, inštitútu aproximácie práva, Národnej banke Slovenska, Najvyššiemu kontrolnému úradu Slovenskej republiky, Najvyššiemu súdu Slovenskej republiky, Rade hospodárskej a sociálnej dohody Slovenskej republiky a Slovenskému odborovému zväzu verejnej správy, ako aj Rade prokurátorov Slovenskej republiky, krajským prokuratúram a vyššej vojenskej prokuratúre.

	V pripomienkovom konaní neboli uplatnené žiadne pripomienky na zmenu alebo doplnenie navrhovaných ustanovení.

	Nesúhlas Generálnej prokuratúry Slovenskej republiky s prijatím navrhovanej právnej úpravy podporujú ostatné prokuratúry, Ministerstvo spravodlivosti Slovenskej republiky a Slovenský odborový zväz verejnej správy, ktorý navrhované opatrenia považuje za kontraproduktívne k zámerom vlády zefektívniť boj s trestnou činnosťou, korupciou a organizovaným zločinom. Neprijať návrh zákona odporúča Najvyšší súd Slovenskej republiky, podľa názoru ktorého je v rozpore s Ústavou Slovenskej republiky. Rada prokurátorov Slovenskej republiky zásadne odmieta prijatie navrhovanej právnej úpravy.

	Slovenský odborový zväz verejnej správy pripomína, že uznesenie vlády č. 444 z 5. júna 2003 je v rozpore s verejným prísľubom predsedu vlády Mikuláša Dzurindu v otvorenom liste sudcom a prokurátorom z 25. februára 1999, že štát k opatreniam dotýkajúcim sa krátenia platov sudcov a prokurátorov nikdy viac nepristúpi. Na porušenie verejného prísľubu predsedu vlády z roku 1999 poukazujú aj niektoré prokuratúry.

Informácia o pripomienkach verejnosti:

	Generálna prokuratúra Slovenskej republiky zverejnila návrh zákona na internete 20. júna 2003.

	K navrhovanej právnej úprave nebola uplatnená žiadna hromadná pripomienka verejnosti ani väčší počet obsahovo príbuzných pripomienok verejnosti.